浴罷追和東坡韻
作者：李綱
朝代：宋

paragraphs: 華髪短且稀，無事蘭湯沐。
及兹秋暑闌，頭垢資一浴。
平生冠裳汗，往咎不可復。
聊將清泠泉，濯此空洞腹。
荒山薪易採，巨斛水良足。
融融氣通膚，爛爛光溢目。
枵然勺用瓢，何必池甃玉。
呼童爲爬背，自勝飛燕沃。
振衣絺綌涼，晞汗風前竹。
却來就繩牀，一枕睡初熟。
忘世安用愁，抛書且休讀。
夢中期汗漫，萬里歸一矚。
吾生真寄耳，來者亦何卜。
沛然乘天遊，無心且緣督。